b'\n_START_ARTICLE_\nGutbrod\n_START_PARAGRAPH_\nGutbrod oli saksalainen autojen, moottoripy\xc3\xb6rien ja maatalouskoneitten valmistaja. Yhti\xc3\xb6n perusti Wilhelm Gutbrod Ludwigsburgissa vuonna 1926. Vuonna 1933 tehdas siirtyi l\xc3\xa4heiselle Stuttgartin Feuerbachin esikaupunkialueelle ja se valmisti vuosina 1933-1935 takamoottorisia Standard Superior -autoja._NEWLINE_Sodan j\xc3\xa4lkeen tehdas valmisti Gutbrod Superior -autoja vuosina 1950-1954 yhteens\xc3\xa4 7726 autoyksil\xc3\xb6\xc3\xa4. V\xc3\xa4h\xc3\xa4isest\xc3\xa4 valmistusm\xc3\xa4\xc3\xa4r\xc3\xa4st\xc3\xa4 huolimatta my\xc3\xb6s Suomeen tuotiin Gutbrod Superioreja noin 30-35 Gutbrod-k\xc3\xa4\xc3\xa4pi\xc3\xb6autoa . Yksi n\xc3\xa4ist\xc3\xa4 p\xc3\xa4\xc3\xa4tyi Tekniikan Maailman 5/1953 koeajoon._NEWLINE_Gutbrod Superior on kaksipaikkainen k\xc3\xa4\xc3\xa4pi\xc3\xb6auto. Superiorin moottorin erikoisuus on polttoaineen ruiskutusj\xc3\xa4rjestelm\xc3\xa4. Kaksitahtisen kaksisylinterisen 593 cm\xc2\xb3 rivimoottorin teho on 15 kW (20 hv). Sylinterin halkaisija on 71 mm ja iskun pituus 75 mm. Vaihteisto on t\xc3\xa4ysin synkronoimaton. Jousitus on melko pehme\xc3\xa4. Valonheittimet eli lamput ovat riitt\xc3\xa4v\xc3\xa4n hyv\xc3\xa4t 80 km/t nopeuteen asti. Kiihdytys 0-80 km/t vie aikaa 34 sekuntia. Superiorin huippunopeus on vain 105 km/t._NEWLINE_Gutbrod Superiorista oli my\xc3\xb6s pakettiautoversio Gutbrod Superior Kombi. Sen pituus on 3550 mm, leveys 1460 mm ja korkeus 1515 mm. Muut mitat ovat samat kuin vakiomallissa. Kuormatilan mitat ovat 110 (pituus) x 110 (leveys) x 84 cm (korkeus).'